Document ID: /roh_data/filtered/fineweb-2-filterrobots_roh.jsonl.gz/13397

Grazia ad in program d’impuls vegnan promovids cun la lescha il remplazzament da stgaudaments e la sanaziun d’edifizis. Plinavant sustegna la Confederaziun interpresas che reduceschan las emissiuns e che promovan tecnologias innovativas. Fin l’onn 2050 prevesa la lescha che la Svizra daventia neutrala al clima. La lescha duess vegnir finanziada tras daners generals da la Confederaziun.
Jau sco directur turistic vesel tge problems che nus avain. I vegn adina pli e pli chaud. E quest enviern avain nus era vis ch'i n'ha betg naiv.
Nus avain chattà ina buna soluziun, in bun cumpromiss giu Berna, per cuntanscher ils objectivs da nulla emissiuns enfin il 2050.
Daners da promoziun
Il project da lescha metta il rom da la politica da clima e cuntegna mesiras da promoziun concretas. Ulteriuras mesiras per cuntanscher la finamira da la politica da clima ston vegnir regladas dal parlament en autras leschas, en spezial en la lescha da CO2. Cunter questas leschas pon ins lura anc far il referendum. Il pievel ha cun quai la finala l’ultim pled.
PPS è cunter la nova lescha
La lescha è la cuntraproposta indirecta a l'iniziativa dal glatscher. Il parlament ha approvà la lescha, che prevesa che fin il 2050 saja la Svizra neutrala al clima. La Partida populara svizra ha sinaquai fatg il referendum cunter la lescha. Tenor la partida èla lescha davart las finamiras per proteger il clima in scumond d'ieli per stgaudar, da benzin, da diesel e da gas. Stgaudar u ir cun auto saja lura be pli pussaivel cun electricitad. Quai vegnia ad auzar fitg il consum d'electricitad en Svizra. E quai en in temp cun il privel d'ina mancanza d'energia. La proposta dal parlament saja ina «lescha magliacurrent».